กรณีศึกษา CoCo ข้าวแกงกะหรี่หมื่นล้าน
รู้หรือไม่ว่าเชนร้านแกงกะหรี่ที่ใหญ่สุดในโลกคือ CoCo Ichibanya Guinness World Records ได้รับรองว่าเป็นร้านแกงกะหรี่ที่มีสาขามากสุดในโลก สิ่งที่น่าสนใจของร้านนี้ สำหรับลงทุนแมนไม่ใช่รสชาติ แต่เป็นโมเดลธุรกิจที่ทำให้ร้านสามารถขยายสาขาไปได้ทั่วโลก โมเดลนี้คืออะไร ลงทุนแมนจะเล่าให้ฟัง
24 ธ.ค. 2561

กรณีศึกษา CoCo ข้าวแกงกะหรี่หมื่นล้าน / โดย ลงทุนแมน
รู้หรือไม่ว่าเชนร้านแกงกะหรี่ที่ใหญ่สุดในโลกคือ CoCo Ichibanya
Guinness World Records ได้รับรองว่าเป็นร้านแกงกะหรี่ที่มีสาขามากสุดในโลก
สิ่งที่น่าสนใจของร้านนี้ สำหรับลงทุนแมนไม่ใช่รสชาติ
แต่เป็นโมเดลธุรกิจที่ทำให้ร้านสามารถขยายสาขาไปได้ทั่วโลก
โมเดลนี้คืออะไร ลงทุนแมนจะเล่าให้ฟัง
CoCo Ichibanya อยู่ในเครือร้านอาหารของบริษัท Ichibanya
Ichibanya มีจุดเริ่มต้นจากการเป็นร้านอาหารเล็กๆ ในเมืองนาโกยา
เปิดให้บริการในปี 1974 โดยสองสามีภรรยาคู่หนึ่งชื่อคุณ Tokuji และ Naomi Munetsugu
หลังจากเปิดร้านมาได้ช่วงหนึ่ง พวกเขาก็พบว่ารายการอาหารที่ขายดีสุดคือ ข้าวแกงกะหรี่
ทั้งสองคนจึงเปิดร้าน CoCo Ichibanya ที่ขายข้าวแกงกะหรี่โดยเฉพาะในปี 1978
ธุรกิจร้านอาหารของคุณ Tokuji และ Naomi เติบโตอย่างต่อเนื่อง
แต่เคล็ดลับของร้านข้าวแกงกะหรี่ร้านนี้ที่ทำให้ขยายสาขาไปได้ทั่วโลกก็คือ “ระบบแฟรนไชส์”
ในช่วงปี 1990 พวกเขาเริ่มขยายธุรกิจโดยใช้โมเดลแบบแฟรนไชส์
ที่น่าสนใจคือระบบแฟรนไชส์ของ Ichibanya จะเน้นการเข้าไปช่วยให้พนักงานเปิดร้านของตัวเอง
โดยพนักงานที่ทำงานมานานกว่า 2 ปี และเข้าใจเรื่องการบริหารจัดการร้านเป็นอย่างดี จะได้รับอนุญาตให้สามารถเป็นเจ้าของร้าน CoCo Ichibanya ของตัวเองได้
สิ่งนี้เองทำให้ Ichibanya ขยายธุรกิจ โดยที่ยังสามารถรักษาคุณภาพและเอกลักษณ์ของร้านไว้ได้อยู่ เพราะสิ่งสำคัญคือพนักงานได้มีส่วนร่วมความเป็นเจ้าของร้านอาหารนั่นเอง
นอกจากนั้นอีกหนึ่งปัจจัยที่ทำให้ Ichibanya ประสบความสำเร็จก็คือเรื่องของรายการอาหาร
เพราะแม้ว่าอาหารที่ขายในร้าน CoCo Ichibanya จะมีเพียงข้าวแกงกะหรี่
แต่ลูกค้าก็สามารถสร้างสรรค์เมนูข้าวแกงกะหรี่ในแบบของตัวเองได้อย่างอิสระ
โดยลูกค้าสามารถเลือกได้ตั้งแต่ระดับความเผ็ด, ปริมาณข้าว ไปจนถึงเครื่องที่ใส่ในแกงกะหรี่
รายได้และกำไรของบริษัท Ichibanya
ในปี 2016 รายได้ 13,024 ล้านบาท กำไร 995 ล้านบาท
ในปี 2017 รายได้ 13,019 ล้านบาท กำไร 920 ล้านบาท
ในปี 2018 รายได้ 14,347 ล้านบาท กำไร 925 ล้านบาท
ในปี 2015 บริษัท Ichibanya ถูกควบรวมไปอยู่ภายใต้บริษัท House Foods ผู้ผลิตเครื่องปรุงและอาหารแห้งรายใหญ่ของญี่ปุ่น
ความจริงแล้วทั้ง 2 บริษัทนี้มีความสัมพันธ์กันอย่างใกล้ชิดมานานแล้ว
Ichibanya สั่งวัตถุดิบจาก House Foods
และ House Foods เองก็เข้ามาเป็นผู้ถือหุ้นใหญ่ใน Ichibanya รองจากคู่สามีภรรยา Munetsugu ตั้งแต่ปี 2002
การรวมกันนี้ก็ทำให้บริษัทได้ประโยชน์ทั้ง 2 ฝ่าย
House Foods ได้ธุรกิจปลายน้ำที่จะเป็นช่องทางการจำหน่ายสินค้าที่ใช้วัตถุดิบจากบริษัท
Ichibanya ก็สามารถบริหารจัดการต้นทุนค่าวัตถุดิบได้อย่างมีประสิทธิภาพมากขึ้น
นอกจากนั้นทั้งสองบริษัทยังมีเป้าหมายร่วมกันคือ การพาแกงกะหรี่สไตล์ญี่ปุ่นไปสู่ระดับโลก
ร้านอาหารของบริษัท Ichibanya ยังมีร้านอื่นๆ อีกเช่น
Pasta de CoCo ร้านพาสตาสไตล์ญี่ปุ่น
Menya CoCo Ichi ร้านแกงกะหรี่และราเมง
Nikkui Tei ร้านแฮมเบิร์กกระทะร้อน
CURRY HOUSE CoCo Ichibanya ร้านข้าวแกงกะหรี่ ซึ่งร้านนี้เป็นที่รู้จักมากสุด
ปัจจุบันบริษัท Ichibanya มีร้านอาหารในเครือ 1,467 สาขาทั่วประเทศญี่ปุ่น และอีก 11 ประเทศทั่วโลก ทั้งในสหรัฐอเมริกา, จีน รวมถึงประเทศไทยที่เครือฟูจิขอแฟรนไชส์เข้ามาบริหาร
เรื่องของ Ichibanya ให้แนวคิดอะไรกับเรา?
ในยุคที่คนส่วนใหญ่ต้องการสินค้าที่มีความเฉพาะสำหรับแต่ละคน
การขายข้าวแกงกะหรี่ของ CoCo Ichibanya จึงมาตอบโจทย์ของลูกค้าเหล่านี้
บางครั้งร้านอาหารอาจจะไม่จำเป็นต้องนำเสนออาหาร 10 อย่าง เพื่อเสิร์ฟให้กับลูกค้า 10 คนที่มีความชอบไม่เหมือนกัน
แต่ร้านอาหารสามารถเลือกอาหารที่ดีสุดขึ้นมา 1 อย่าง
แล้วให้ลูกค้าทั้ง 10 คนเป็นผู้ออกแบบอาหารแต่ละจานของตัวเอง
ข้าวแกงกะหรี่ที่นี่สามารถเพิ่มท็อปปิ้งตามใจชอบ ไม่ว่าจะเป็น หมูทอด, ซีฟู้ด, ไก่ย่าง หรือแม้กระทั่งสเต๊กเนื้อ
และสิ่งสำคัญอีกเรื่องหนึ่งก็คือการขยายสาขา
บางครั้งในโลกธุรกิจ สิ่งที่สำคัญกว่าคุณภาพสินค้าก็คือโมเดลธุรกิจ
ถ้าเราอยากขยายสาขาของเรา โดยที่เราต้องควบคุมเองทุกส่วน ก็คงยากที่จะดูแลได้อย่างทั่วถึง
การเปิดโอกาสให้พนักงานที่เข้าใจเรื่องการบริหารจัดการร้านเป็นอย่างดี ได้เป็นเจ้าของร้าน CoCo Ichibanya ของตัวเอง เป็นกรณีศึกษาที่น่าสนใจที่ทำให้ร้านนี้สามารถเป็นร้านข้าวแกงกะหรี่อันดับหนึ่งของโลกได้
ถ้าตัวเราเป็นเจ้าของธุรกิจอะไร ลองเปิดโอกาสให้พนักงานได้เข้ามามีส่วนร่วมในการบริหาร
ในที่สุด เราอาจพบว่า ธุรกิจของเรา อาจสามารถขยายไปได้ไกลมากกว่าเดิม เหมือนร้านข้าวแกงกะหรี่ CoCo ก็เป็นได้..
----------------------
นอกจาก CoCo แล้ว มีร้านอาหารญี่ปุ่นในไทยอะไรอีกบ้างที่มีเจ้าของเป็นคนญี่ปุ่นอีก อ่านต่อได้ที่
ติดตามเรื่องราวของบริษัทที่น่าสนใจอื่นๆ ได้ที่เพจลงทุนแมน ในแอปพลิเคชัน blockdit โหลดเลย 
----------------------
References
-
-
-
-
-